|  |  |  |
| --- | --- | --- |
|  |  |  |

 ***Nota de premsa***

**El cinema exuberant i colorista de Powell i Pressburger**

**Del 7 de març al 20 d’abril un cicle repassa la filmografia d’aquest singular tàndem creatiu, responsable de films tan singulars com ‘Les sabatilles vermelles’, ‘Narcís negre’ o ‘Els contes de Hoffmann’**

**Llorenç Esteve, autor d’una reconeguda monografia dedicada a Powell i Pressburger (Cátedra, 2002) presentarà el cicle dimecres 8 de març a les 18.00 h a la Sala Laya**



Michael Powell i Emeric Pressburger es coneixen el 1938, en el film *L’espia de negre*, dirigit per Powell amb guió de Pressburger. L’afinitat entre les dues personalitats que acabaria esdevenint el tàndem més singular i creatiu de la història del cinema britànic és instantània, i després de tres col·laboracions funden la companyia The Archers, on comparteixen el crèdit de guionista, productor i director dels seus films, tot i que sembla que el concepte visual i la direcció anaven a càrrec de Powell mentre que Pressburger s’ocupava d’escriure les històries, de la producció i de col·laborar en el muntatge i en l’ús de la música. Una aliança artística prolífica i irrepetible.

En un període procliu al cinema realista i en blanc i negre, esdevenen uns autèntics iconoclastes del setè art amb un cinema lúdic i fantàstic, carregat d’idees, i amb un concepte visual tant poderós com antinaturalista que els permet experimentar amb l’ús del color i donar curs al seu esperit profundament romàntic, surrealista en el fons i exuberant en la forma. Un cinema que aposta decididament per l’estètica, sense oblidar la ironia i l’humor. Són exemples emblemàtics d’aquest estil films com *La vida i la mort del coronel Blimp*, *Narcís negre*, *Les sabatilles vermelles* o *Els contes de Hoffmann*, tots ells presents en el cicle.



L’obra de Powell i Pressburger no va ser prou valorada a la seva època, però ha estat reivindicada amb posterioritat per cineastes que se n’han confessat admiradors com George A Romero, Bertrand Tavernier, Jean-Pierre Melville, Terry Gilliam, Aki Kaurismaki o Martin Scorsese. Aquest darrer ha col·laborat activament en la restauració de les seves pel·lícules i els va dedicar un sincer homenatge en posar els noms de Michael Powell i Emeric Pressburger a dos dels personatges de la seva pel·lícula *El tren de Bertha* (1972). “Per mi la seva obra és una font constant d’energia i un recordatori de què són l’art i la vida”, ha afirmat Scorsese.

**Presentació de Llorenç Esteve**

Dimecres 8 de març a les 18.00 h a la Sala Laya, Llorenç Esteve presentarà la projecció d’*Un conte de Canterbury* (1944) i farà una introducció al cicle. Esteve és l’autor de la monografia dedicada a William Powell i Emeric Pressburger editada per Cátedra l’any 2002, que repassa les biografies d’ambdós autors, les seves referències i influències en el cinema posterior.

El cicle també inclou algunes de les pel·lícules signades per William Powell un cop acabada la col·laboració, com ara *Peeping Tom* (1959).

Més informació i programació del cicle *William Powell i Emeric Pressburguer* [AQUÍ](https://www.filmoteca.cat/web/ca/cicle/michael-powell-i-emeric-pressburger).